ปศุสัตว์จังหวัดสกลนคร พบแหนแดงพันธุ์พื้นเมืองที่หนองหาร โปรตีนสูง เตรียมเพาะขยายพันธุ์ให้เกษตรกรลดต้นทุนด้านอาหารสัตว์
ที่บริเวณแพท่องเที่ยว ริมฝั่งหนองหาร บ้านท่าวัดใต้ ตำบลเหล่าปอแดง อำเภอเมืองสกลนคร จังหวัดสกลนคร นายนิยม เวชกามา ส.ส.สกลนคร พร้อมด้วยนายวีระสันติ ประทุมพล ปศุสัตว์จังหวัดสกลนคร ลงพื้นที่หลังตรวจพบแหนแดงพันธุ์พื้นเมืองที่บริเวณดังกล่าว โดยเป็นแหนแดงที่เกิดขึ้นตามธรรมชาติ ซึ่งจะมีความแข็งแรงมากกว่าแหนแดงที่เพาะขึ้น ทั้งยังมีสารอาหารที่เป็นประโยชน์ในการเลี้ยงสัตว์ โดยมีโปรตีนสูงถึง 20-30 เปอร์เซ็นต์ จึงได้เตรียมการส่งเสริมขยายพันธุ์แหนแดงพันธุ์พื้นเมืองไปสู่เกษตรกร ไว้เพาะเลี้ยงเป็นอาหารสัตว์ ซึ่งจะเป็นการลดต้นทุนด้านอาหารเป็นอย่างมาก นายวีระสันติ ประทุมพล ปศุสัตว์จังหวัดสกลนคร กล่าวว่า เดิมทีเราได้เพาะแหนแดงสายพันธุ์ไมโครฟิลล่า แต่ก็พบปัญหาคือจะไม่ทนทานต่อแมลงศัตรูพืช วันนี้เรามาที่หนองหารจังหวัดสกลนคร ซึ่งได้ค้นเจอแหนแดงซึ่งเป็นสายพันธุ์พื้นเมือง โดยแหนแดงชนิดนี้ทนต่อโรคและมีโปรตีนอยู่ที่ 20 ถึง 30 เปอร์เซ็นต์เช่นกัน  แหนแดงสกล  หรือแหนหนองหาร พบว่ามีประสิทธิภาพเท่ากับแหนแดงสายพันธุ์ไมโครฟิลล่า ดังนั้นสำนักงานปศุสัตว์จังหวัดสกลนคร จึงได้เตรียมการที่จะส่งเสริมให้เกษตรกรนำไปเพาะเพื่อขยายพันธุ์นำมาเป็นอาหารสัตว์  โดยคาดว่าแหนแดงพันหนองหารจะตอบโจทย์ให้กับเกษตรกรในการลดต้นทุนด้านอาหาร สร้างรายได้และก็มีกำไรจากการเลี้ยงปศุสัตว์มากขึ้น ขณะที่นายนิยม เวชกามา  ส.ส.สกลนคร กล่าวว่า  ในฐานะคนสกลนคร เห็นว่าภาคราชการควรเข้ามาส่งเสริม ซึ่งจะเกิดประโยชน์แก่พี่น้องเกษตรกรเป็นอย่างมาก ที่สำคัญแหนดังกล่าวเกิดขึ้นโดยธรรมชาติ เป็นพันธุ์พื้นเมืองจากหนองหาร ซึ่งเป็นแหล่งน้ำที่ใหญ่ที่สุดของภาคอีสาน ในแหนแดงมีโปรตีนที่สูงมาก สามารถนำไปเลี้ยงสัตว์ได้แทบทุกชนิด เช่น เลี้ยงวัว หมู แพะ แกะ เป็ด ไก่ รวมถึงปลา   ด้านนายณรงค์ศักดิ์ จงดี ชาวบ้านท่าวัด กล่าวว่า  เดิมตนทำงานอยู่กรุงเทพฯ หลังจากมีโควิด-19 ผมและครอบครัวจึงตัดสินใจกลับบ้านมาทำการเกษตรเลี้ยงสัตว์ได้  3 เดือนแล้ว  และได้เลี้ยงปลาเป็นอาชีพ ด้วยเงินทุนที่จำกัดจึงได้ทดลองโดยการมาตักแหนแดงที่หนองหารไปเป็นอาหารของปลา ซึ่งพบว่าปลาชอบและโตเร็วมาก ปัจจุบันเลี้ยงปลามา 3 เดือน เริ่มตักปลาขึ้นมาจำหน่ายได้แล้ว ตนจึงยืนยันได้ว่าแหนแดงหนองหารถือเป็นสุดยอดอาหารสัตว์ ที่สามารถลดต้นทุนการเลี้ยงสัตว์ได้เป็นอย่างดี